CELEX: 32005R0703
Language: el
Date: 2005-05-04 00:00:00
Title: Κανονισμός (ΕΚ) αριθ. 703/2005 της Επιτροπής, της 4ης Μαΐου 2005, για τον καθορισμό του ποσού της αντισταθμιστικής ενίσχυσης για τις μπανάνες που παρήχθησαν και διατέθηκαν στο εμπόριο στην Κοινότητα κατά τη διάρκεια του έτους 2004 καθώς και του μοναδιαίου ποσού των προκαταβολών για το 2005

5.5.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 118/12
            
         
      ΚΑΝΟΝΙΣΜΌΣ (ΕΚ) αριθ. 703/2005 ΤΗΣ ΕΠΙΤΡΟΠΉΣ
   
   της 4ης Μαΐου 2005
   για τον καθορισμό του ποσού της αντισταθμιστικής ενίσχυσης για τις μπανάνες που παρήχθησαν και διατέθηκαν στο εμπόριο στην Κοινότητα κατά τη διάρκεια του έτους 2004 καθώς και του μοναδιαίου ποσού των προκαταβολών για το 2005
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΟΚ) αριθ. 404/93 του Συμβουλίου, της 13ης Φεβρουαρίου 1993, περί κοινής οργανώσεως αγοράς στον τομέα της μπανάνας (1), και ιδίως το άρθρο 12 παράγραφος 6 πρώτο εδάφιο και το άρθρο 14,
   Εκτιμώντας τα ακόλουθα:
   
               (1)
            
            
               Κατ’ εφαρμογή του άρθρου 12 παράγραφος 3 του κανονισμού (ΕΟΚ) αριθ. 404/93, η αντισταθμιστική ενίσχυση για την ενδεχόμενη απώλεια των εσόδων υπέρ των κοινοτικών παραγωγών υπολογίζεται βάσει της διαφοράς μεταξύ των κατ’ αποκοπή εσόδων αναφοράς και των μέσων εσόδων παραγωγής για τις μπανάνες που παράγονται και διατίθενται στο εμπόριο στην Κοινότητα κατά τη διάρκεια ενός δεδομένου έτους.
            
         
               (2)
            
            
               Στο άρθρο 2 παράγραφος 2 του κανονισμού (ΕΟΚ) αριθ. 1858/93 της Επιτροπής, της 9ης Ιουλίου 1993, περί λεπτομερών κανόνων εφαρμογής του κανονισμού (ΕΟΚ) αριθ. 404/93 του Συμβουλίου όσον αφορά το καθεστώς αντισταθμιστικής ενίσχυσης για την απώλεια εσόδων από την εμπορία στον τομέα της μπανάνας (2), καθορίστηκαν τα κατ’ αποκοπή έσοδα αναφοράς σε 64,03 ευρώ ανά 100 χιλιόγραμμα καθαρού βάρους πράσινων μπανανών κατά το στάδιο της εξόδου από το χώρο συσκευασίας.
            
         
               (3)
            
            
               Για το έτος 2004, τα μέσα έσοδα παραγωγής, που υπολογίζονται βάσει του μέσου όρου, αφενός, των τιμών των μπανανών που διατίθενται στο εμπόριο εκτός των περιοχών παραγωγής, κατά το στάδιο της αποβίβασής τους στον πρώτο λιμένα πριν από την εκφόρτωση και, αφετέρου, των τιμών πώλησης στις τοπικές αγορές για τις μπανάνες που διατίθενται στο εμπόριο στις περιοχές παραγωγής και, λαμβανομένων υπόψη των κατ’ αποκοπή στοιχείων που καθορίζονται στο άρθρο 3 παράγραφος 2 του κανονισμού (ΕΟΚ) αριθ. 1858/93, είναι χαμηλότερα από το επίπεδο των κατ' αποκοπή εσόδων αναφοράς που εφαρμόζονται για το έτος 2004. Κατά συνέπεια, είναι σκόπιμο να καθοριστεί το ποσό της αντισταθμιστικής ενίσχυσης που πρέπει να χορηγηθεί για το έτος 2004.
            
         
               (4)
            
            
               Σύμφωνα με το άρθρο 12 παράγραφος 6 δεύτερο εδάφιο του κανονισμού (ΕΟΚ) αριθ. 404/93, χορηγείται συμπληρωματική ενίσχυση υπέρ μιας ή περισσοτέρων περιφερειών παραγωγής μπανανών, εφόσον τα μέσα έσοδα παραγωγής είναι αισθητά χαμηλότερα από τον κοινοτικό μέσο όρο.
            
         
               (5)
            
            
               Ο ετήσιος μέσος όρος των εσόδων στην παραγωγή που επετεύχθη κατά τη διάθεση στο εμπόριο των μπανανών του παρήχθησαν στη Μαρτινίκα και στη Γουαδελούπη είναι σημαντικά χαμηλότερος από τον κοινοτικό μέσο όρο του έτους 2004. Ως εκ τούτου, πρέπει να χορηγηθεί συμπληρωματική ενίσχυση στις περιοχές παραγωγής της Μαρτινίκας και της Γουαδελούπης. Τα σχετικά με το έτος 2004 στοιχεία, τα οποία αντανακλούν εξαιρετικά δύσκολες συνθήκες παραγωγής και εμπορίας, επιβάλλουν τον καθορισμό συμπληρωματικής ενίσχυσης που να καλύπτει το 75 % της διαφοράς μεταξύ των μέσων κοινοτικών εσόδων και αυτών που διαπιστώθηκαν κατά τη διάθεση στο εμπόριο των προϊόντων των δύο αυτών περιοχών.
            
         
               (6)
            
            
               Το μοναδιαίο ποσό των προκαταβολών και το ποσό της σχετικής εγγύησης καθορίζονται, σύμφωνα με το άρθρο 4 παράγραφοι 2 και 3 του κανονισμού (ΕΟΚ) αριθ. 1858/93, σε συνάρτηση με το ύψος της ενίσχυσης που καθορίστηκε για το προηγούμενο έτος.
            
         
               (7)
            
            
               Δεδομένου ότι δεν ήταν διαθέσιμα όλα τα αναγκαία στοιχεία, το ποσό της αντισταθμιστικής ενίσχυσης για το έτος 2004 δεν ήταν δυνατόν να καθοριστεί προηγουμένως. Πρέπει να προβλεφθεί η καταβολή του υπολοίπου της ενίσχυσης για το έτος 2004 καθώς και αυτού της προκαταβολής για τις μπανάνες που διατέθηκαν στο εμπόριο κατά τη διάρκεια του Ιανουαρίου και Φεβρουαρίου του έτους 2005 εντός προθεσμίας δύο μηνών από την ημερομηνία έναρξης ισχύος του παρόντος κανονισμού.
            
         
               (8)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης μπανάνας,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Το ποσό της αντισταθμιστικής ενίσχυσης που αναφέρεται στο άρθρο 12 του κανονισμού (ΕΟΚ) αριθ. 404/93, για τις μπανάνες που υπάγονται στον κωδικό ΣΟ ex 0803, οι οποίες παρήχθησαν και διατέθηκαν στο εμπόριο στην Κοινότητα σε νωπή κατάσταση κατά τη διάρκεια του 2004, με εξαίρεση τις μπανάνες plantains (Αντιλλών), καθορίζεται σε 28,1 ευρώ ανά 100 χιλιόγραμμα.
   2.   Το ποσό της ενίσχυσης που καθορίζεται στην παράγραφο 1 αυξάνεται κατά 7,82 ευρώ ανά 100 χιλιόγραμμα για τις μπανάνες που παρήχθησαν στην περιοχή της Μαρτινίκας και κατά 8,18 ευρώ ανά 100 χιλιόγραμμα για τις μπανάνες που παρήχθησαν στην περιοχή της Γουαδελούπης.
   Άρθρο 2
   Το ποσό κάθε προκαταβολής για τις μπανάνες που διατίθενται στο εμπόριο από τον Ιανουάριο έως το Δεκέμβριο του 2005 είναι ίσο προς 19,67 ευρώ ανά 100 χιλιόγραμμα. Το ποσό της σχετικής εγγύησης ανέρχεται σε 9,84 ευρώ ανά 100 χιλιόγραμμα.
   Άρθρο 3
   Κατά παρέκκλιση του άρθρου 10 του κανονισμού (ΕΟΚ) αριθ. 1858/93, οι αρμόδιες αρχές των κρατών μελών καταβάλλουν το ποσό του υπολοίπου της αντισταθμιστικής ενίσχυσης που πρέπει να χορηγηθεί για το έτος 2004 καθώς και το ποσό της προκαταβολής που πρέπει να χορηγηθεί για τις μπανάνες που διατέθηκαν στο εμπόριο κατά τους μήνες Ιανουάριο και Φεβρουάριο του έτους 2005 εντός των δύο μηνών που έπονται της έναρξης ισχύος του παρόντος κανονισμού, αφού εξακριβώσουν τα στοιχεία που προβλέπονται στο άρθρο 10 του κανονισμού (ΕΟΚ) αριθ. 1858/93.
   Άρθρο 4
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Μαΐου 2005.
      
         
            Για την Επιτροπή
         
         Mariann FISCHER BOEL
         
         
            Μέλος της Επιτροπής
         
      
   
   
      (1)  ΕΕ L 47 της 25.2.1993, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 2587/2001 (ΕΕ L 345 της 29.12.2001, σ. 13).
   
      (2)  ΕΕ L 170 της 13.7.1993, σ. 5· κανονισμός όπως τροποποιήθηκε τελευταία από τον κανονισμό (ΕΚ) αριθ. 471/2001 (ΕΕ L 67 της 9.3.2001, σ. 52).